**Bácsalmás Város Önkormányzata Képviselő-testületének**

**15/2017. (XI. 3.) önkormányzati rendelete**

**a közterületen történő szeszesital fogyasztás szabályairól**

Bácsalmás Város Önkormányzatának Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés a) pontjában meghatározott feladatkörében eljárva a következőket rendeli el:

**1. §**

A rendelet célja a szeszes ital fogyasztásának közterületen való korlátozásával kapcsolatos szabályok megalkotása, amelyek elősegítik az alkoholfogyasztási szokások befolyásolásával a közterület használat rendjének megőrzését és megtartását, a közterületek tisztántartását és hozzájárul a közterületi rendbontások, garázda cselekmények és rendzavarások megelőzéséhez.

**2. §**

E rendelet alkalmazásában

a) *közterület:* minden olyan állami vagy önkormányzati tulajdonban álló, közhasználatra szolgáló terület, melyet rendeltetésének megfelelően bárki használhat, ideértve a közterületnek közútként szolgáló és a magánterületnek a közforgalom számára a tulajdonos (használó) által megnyitott és kijelölt része, továbbá az a magánterület, amelyet azonos feltételekkel bárki használhat (üzletek nyílt parkolóhelyei, benzinkút területe, stb.);

b) *szeszes ital:* minden alkoholtartalmú ital, kivéve a gyógynövények gyógyászati jellegű szeszes kivonatát és az ezek felhasználásával készült terméket, továbbá az 1,2%-nál kevesebb alkoholtartalmú üdítőitalokat.

**3. §**

(1) A (2) bekezdésben foglalt kivételeken kívül tilos a szeszes ital fogyasztása a rendelet hatálya alá tartozó valamennyi közterületen.

(2) E rendelet 3. § (1) bekezdése szerinti szeszes ital fogyasztás tilalma nem terjed ki

a) az érvényes engedéllyel rendelkező szeszes ital kimérésére jogosult vendéglátó-ipari egységekre, és annak érvényes közterület használati engedéllyel rendelkező előkertjére, teraszára, kitelepülés területére azok hivatalos nyitva tartási idejében,

b) az engedéllyel szervezett és az engedéllyel rendelkező, illetve a Bácsalmási Közös Önkormányzati Hivatalhoz bejelentett alkalmai rendezvények területére, a rendezvény idején, illetve a bejelentett családi, városi és sporteseményekkel kapcsolatos rendezvényekre, illetve bejelentett civil szervezetek, intézmények hivatalos rendezvényeire, a rendezvény területére, útvonalára és idejére, valamint

c) minden év első és utolsó napjára.

**Záró rendelkezések**

**4. §**

Ez a rendelet a kihirdetését követő napon lép hatályba.

 Németh Balázs Patocskai Ibolya

 polgármester jegyző

Záradék:

Megalkotta Bácsalmás Város Önkormányzatának Képviselő-testülete a 2017. október 31-én tartott ülésén.

Kihirdetve: a Bácsalmási Közös Önkormányzati Hivatal tájékoztató tábláján,

2017. november 3-án.

 Patocskai Ibolya

 jegyző